CELEX: 62018TN0661
Language: da
Date: 2018-11-07 00:00:00
Title: Sag T-661/18: Sag anlagt den 7. november 2018 — Securitec mod Kommissionen

21.1.2019   
            
            
               DA
            
            
               Den Europæiske Unions Tidende
            
            
               C 25/46
            
         
      Sag anlagt den 7. november 2018 — Securitec mod Kommissionen
      (Sag T-661/18)
      (2019/C 25/60)
      Processprog: fransk
      
         Parter
      
      
         Sagsøger: Securitec (Livange, Luxembourg) (ved advokat P. Peuvrel)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Dette annullationssøgsmål fremmes til realitetsbehandling.
               
            
                  —
               
               
                  Det fastslås, at annullationssøgsmålet er begrundet for så vidt angår realiteten.
               
            
                  —
               
               
                  Følgelig annulleres afgørelsen om afslag af 7. september 2018.
               
            
                  —
               
               
                  Det fastslås, at Kommissionens afgørelse af 17. september 2018 annulleres.
               
            
                  —
               
               
                  Det fastslås, at sagsøgte tilpligtes at opfylde alle andre retlige forpligtelser, der gælder på området.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremført tre anbringender.
      
                  1.
               
               
                  Første anbringende om tilsidesættelse af begrundelsespligten dels vedrørende Kommissionens afgørelse af 7. september 2018 om afslag på det tilbud, som sagsøgeren indgav i forbindelse med udbud nr. HR/R1/PR/2017/059 med overskriften »Vedligeholdelse af sikkerhedsinstallationer i bygninger, der bruges og/eller administreres af Europa-Kommissionen i Belgien og Luxembourg« (JO 2018/S 209-476275), dels vedrørende afgørelsen af 17. september 2018 om afslag på at give sagsøgeren de præciseringer, som selskabet efterspurgte vedrørende førnævnte udbud. I afgørelsen om afslag på det af sagsøgeren indgivne tilbud bekræftes det blot, at tilbuddet ikke fastsatte den laveste pris, selv om priskriteriet ikke var det eneste tildelingskriterium, der var fastsat i udbudsmaterialet. Da manglende begrundelse svarer til ingen begrundelse skal denne sanktioneres med en annullation af afgørelsen.
               
            
                  2.
               
               
                  Andet anbringende om, at den anfægtede afgørelse er ulovlig. I denne henseende har sagsøgeren gjort gældende, at kriteriet om den laveste pris ikke var det eneste, der blev lagt vægt på, og at det desuden blev forlangt, at det tilbud, der blev antaget, var lovligt og overensstemmende. Ifølge sagsøgeren var den valgte tilbudsgiver ikke i besiddelse af certificeringen NEDAP, som imidlertid blev krævet i udbudsmaterialet. Følgelig var tildelingen af kontrakten til dette selskab ulovlig og derfor skal de anfægtede afgørelser annulleres.
               
            
                  3.
               
               
                  Tredje anbringende om, at de anfægtede afgørelser er behæftet med en tilsidesættelse af princippet om gennemsigtighed, af ligebehandlingsprincippet og af princippet om forbud mod forskelsbehandling, bl.a. henset til det uforholdsmæssige krav om en omsætning på mindst 900 000 EUR for virksomheder, som bød på del nr. 4 i Luxembourg og til Kommissionens manglende svar på sagsøgerens e-mail af 28. juni 2018, hvori denne forespurgte Kommissionen herom.